### 佛説阿彌陀經要解重刻序

浄土深旨，濫始於觀經之觀佛，匯澤於小本之持名。二經蓋不思議無上心要也。釋妙觀者，有天台聖祖大宗，稱經發明，要矣！释小本者，振古於斯，諸美畢備。以言心要，似有待焉。歲在丁亥，靈峰大師述成要解。如燈照色，而非光華[[1]](#footnote-1)。以義定名，而非擬議[[2]](#footnote-2)。不過道屋裏事，而聆者若驚[[3]](#footnote-3)。不外布帛菽粟之譚，而未曾有[[4]](#footnote-4)[[5]](#footnote-5)。諸凡横豎四土事理一心，罔弗精義入神，要歸允當。使學者了然知生信發願以起妙行，無縟焉矣爾[[6]](#footnote-6)。小本得是疏，便覺一行三昧，横吞萬派而卓立孤標，事出非常而道在伊邇。深固幽遠之藏，一旦盡開。吾聞善善之家，機理雙契。是故矢必應絃，藥必應病。今要解逗末世機，能提深警徹悟之人，俾其法界圓昭，盡杜虚解邪僻之習。又能使中下之輩，信而有勇。至於正譌訂誤，纖巨不遺，渾然德音，方正不割，誠諸祖所密印，諸佛所共加。以爲劫外優曇，掌中摩勒，匪阿也！癸巳歲[[7]](#footnote-7)，大師在歙浦演説，釋義分科，間有不同。尤覺聞所未聞，信所未信。華陽學人性旦録出，名歙浦本。今重梓十要，遂以此本授鋟，謹序而識之。時戊申端陽後三日也。古歙學人成時和南書。

### 《佛說阿彌陀經要解》

姚秦三藏法師鳩摩羅什譯

清西有沙門蕅益智旭解[[8]](#footnote-8)

### 註解序文

註解序文（分二）：（甲）初序法門；（甲）二序註疏。

（甲）初（分二）：（乙）初總序多門；（乙）二別顯淨宗。

（乙）今初

原夫諸佛、憫念羣迷，隨機施化。雖歸元無二，而方便多門。

（乙）二別顯淨宗（分二）：（丙）初淨土橫超勝；（丙）二特顯持名勝

（丙）今初

然於一切方便之中，求其至直捷[[9]](#footnote-9)、至圓頓[[10]](#footnote-10)者，［則］莫若念佛、求生淨土。

（丙）二特顯持名勝

又於一切念佛法門之中，求其至簡易[[11]](#footnote-11)、至穩當[[12]](#footnote-12)者，［則］莫若信願專持名號。

是故淨土三經、並行於世，［而］古人[[13]](#footnote-13)獨以阿彌陀經、列爲日課，豈非有見於持名一法，普被[[14]](#footnote-14)三根，攝事理以無遺，統宗教而無外，尤爲不可思議也哉！

（甲）二序註疏（分二）：（乙）初序古疏；（乙）二序今解。

（乙）今初

古來註疏，代不乏人，世遠就湮，所存無幾。雲棲和尚、著爲疏鈔，廣大精微；幽谿師伯、述圓中鈔，高深洪博。蓋如日月中天，有目皆覩。

特以文富義繁，邊涯莫測。或致初機淺識，信願難階。

（乙）二序今解

故復弗揣庸愚，再述要解。不敢與二翁競異，亦不必與二翁強同［也］。

譬如側看成峯，橫看成嶺，縱皆不盡廬山真境，要不失爲各各親見廬山而已。

［將釋經文、五重玄義。］

### 解經玄義

解經玄義（分五）：（甲）初釋名；（甲）二辨體；（甲）三明宗；（甲）四明力用；（甲）五明教相。

（甲）初釋名

第一釋名：此經以能說所說人爲名。

佛者，此土能說之教主，卽釋迦牟尼。乘大悲願力，生五濁惡世。以先覺[[15]](#footnote-15)覺後覺[[16]](#footnote-16)，無法不知[[17]](#footnote-17)，無法不見[[18]](#footnote-18)者也。

說者，悅所懷也。佛以度生爲懷，衆生成佛機熟，爲說難信法，令究竟脫，故悅也。

阿彌陀，所說彼土之導師。以四十八願，接信願念佛衆生、生極樂世界，永階不退者也。

梵語阿彌陀，此云無量壽，亦云無量光。要之功德智慧、神通道力、依正莊嚴、說法化度，一一無量也。

一切金口，通名爲經。對上五字，是通別合爲題也。教行理三，各論通別，廣如台藏所明。

（甲）二辨體

第二辨體：大乘經皆以實相爲正體。

吾人[[19]](#footnote-19)現前一念心性，不在內，不在外，不在中間。非過去，非現在，非未來。非青黃赤白，長短方圓。非香，非味，非觸，非法。

覓之了不可得，［而］不可言其無。具造百界千如，［而］不可言其有。

離一切緣慮分別，語言文字相。而緣慮分別，語言文字（相），非離此別有自性。

要之，離一切相，卽一切法。離故無相，卽故無不相，不得已強名實相。

實相之體，非寂非照。而復寂而恆照，照而恆寂。

照而寂，強名常寂光土。寂而照，強名清淨法身。

又照寂強名法身，寂照強名報身。

又性德寂照，名法身。修德寂照，名報身。

又修德照寂，名受用身。修德寂照，名應化身。

寂照不二，身土不二，性修不二，真應不二，無非實相。實相無二，亦無不二。

是故舉體作依作正，作法作報，作自作他。乃至能說[[20]](#footnote-20)，所說[[21]](#footnote-21)，能度[[22]](#footnote-22)，所度[[23]](#footnote-23)，能信[[24]](#footnote-24)，所信[[25]](#footnote-25)，能願[[26]](#footnote-26)，所願[[27]](#footnote-27)，能持[[28]](#footnote-28)，所持[[29]](#footnote-29)，能生[[30]](#footnote-30)，所生[[31]](#footnote-31)，能讚[[32]](#footnote-32)，所讚[[33]](#footnote-33)，無非實相正印之所印也。

（甲）三明宗

第三明宗：宗是修行要徑，會體樞機，而萬行之綱領也。提綱則衆目張，挈領則襟袖至，故體後應須辨宗。

此經以信願持名、爲修行之宗要。非信不足啟願，非願不足導行，非持名妙行，不足滿所願、而證所信。

經中先陳依正以生信，次勸發願以導行，次示持名以徑登不退。

信則信自、信他，信因、信果，信事、信理；願則厭離娑婆，欣求極樂；行則執持名號，一心不亂。

信自者，信我現前一念之心[[34]](#footnote-34)，本非肉團，亦非緣影[[35]](#footnote-35)。豎無初後，橫絕邊涯。終日隨緣，終日不變。十方虛空微塵國土，元我一念心中所現物。

我雖昬迷倒惑，苟一念囘心，決定得生、自心本具極樂，更無疑慮。是名信自[[36]](#footnote-36)。

信他者，信釋迦如來、決無誑語，彌陀世尊、決無虛願，六方諸佛廣長舌、決無二言。隨順諸佛、真實教誨，決志求生，更無疑惑。是名信他[[37]](#footnote-37)。

信因者，深信散亂稱名，猶爲成佛種子。況一心不亂，安得不生淨土。是名信因[[38]](#footnote-38)。

信果者，深信淨土，諸善聚會，皆從念佛三昧得生。如種瓜得瓜，種豆得豆；亦如影必隨形，響必應聲，決無虛棄。是名信果[[39]](#footnote-39)。

信事者，深信只今現前一念、不可盡故，依心所現十方世界、亦不可盡。實有極樂國、在十萬億土外，最極清淨莊嚴，不同莊生寓言。是名信事[[40]](#footnote-40)。

信理者，深信十萬億土，實不出我今現前、介爾一念心外。以吾現前一念心性、實無外故。

又深信、西方依正主伴，皆吾現前一念（心中）所現影。全事卽理，全妄卽真，全修卽性，全他卽自。我心徧故，佛心亦徧，一切衆生心性亦徧。譬如一室千燈，光光互徧，重重交攝，不相妨礙。是名信理[[41]](#footnote-41)。

如此信已[[42]](#footnote-42)，則娑婆卽自心[[43]](#footnote-43)所感之穢，而自心穢，理應厭離。極樂卽自心所感之淨，而自心淨，理應欣求。

厭穢，須捨至究竟[[44]](#footnote-44)，方無可捨。欣淨，須取至究竟，方無可取。故妙宗云：「取捨若極，與不取不捨、亦非異轍。」

設不從事取捨，但尚不取不捨，卽是執理廢事。旣廢於事，理亦不圓。若達[[45]](#footnote-45)全事卽理，則取[[46]](#footnote-46)亦卽理，捨亦卽理。一取一捨，無非法界。故次信而明願也。

言執持[[47]](#footnote-47)名號，一心不亂者，名以召德，德不可思議，故名號亦不可思議[[48]](#footnote-48)。名號（功德）不可思議，故使散稱爲佛種，執持登不退也。

然諸經示淨土行，萬別千差。如觀像、觀想、禮拜、供養、五悔、六念等，一一行成，皆生淨土。

唯持名一法，收機最廣，下手最易。故釋迦慈尊，無問自說，特向大智、舍利弗拈出。可謂方便[[49]](#footnote-49)中、第一方便，了義[[50]](#footnote-50)中、無上了義，圓頓[[51]](#footnote-51)中、最極圓頓。故云：「清珠投於濁水，濁水不得不清[[52]](#footnote-52)；佛號投於亂心，亂心不得不佛也。」

信願持名，以爲一乘真因。四種淨土，以爲一乘妙果。舉因則果必隨之，故以信願持名、爲經正宗。其四種凈土之相，詳在妙宗鈔、及梵網玄義，茲不具述。俟後釋依正文中，當略示耳。

（甲）四明力用

第四明力用：此經以往生不退爲力用。

往生有四土，各論九品。且略明得生四土之相。若執持名號，未斷見思，隨其或散或定，於同居土、分三輩九品。

若持至事一心不亂，見思任運先落，則生方便有餘淨[[53]](#footnote-53)土。

若至理一心不亂，豁破無明一品，乃至四十一品，則生實報莊嚴淨土，亦分證常寂光土。

若無明斷盡，則是上上實報，究竟寂光也。

不退有四義：一念不退，破無明，顯佛性，徑生實報，分證寂光；

二行不退，見思旣落，塵沙亦破，生方便土，進趨極果；

三位不退，帶業往生，在同居土，蓮華託質，永離退緣；

四畢竟不退，不論至心散心，有心無心，或解不解，但彌陀名號，或六方佛名，此經名字，一經於耳，假使千萬劫後，畢竟因斯度脫。如聞塗毒鼓，遠近皆喪，食少金剛，決定不消也。

復次祇帶業生同居淨、證位不退者，皆與補處俱，亦皆一生、必補佛位[[54]](#footnote-54)。

夫上善一處，是生同居，卽已橫生上三土[[55]](#footnote-55)。一生補佛，是位不退，卽已圓證三不退。

如斯力用，乃千經萬論、所未曾有[[56]](#footnote-56)。較彼頓悟正因，僅爲出塵階漸。生生不退，始可期於佛階者，不可同日語矣[[57]](#footnote-57)。宗教之士，如何勿[[58]](#footnote-58)思。

（甲）五明教相

第五教相：此大乘菩薩藏攝。

又是無問自說，徹底大慈之所加持。能令末法多障有情，依斯徑登不退。

故當來經法滅盡，特留此經、住世百年，廣度含識。阿伽陀藥，萬病總持。絕待圓融，不可思議。

華嚴[[59]](#footnote-59)奧藏，法華[[60]](#footnote-60)祕髓，一切諸佛之心要，菩薩萬行之司南，皆不出於此矣！欲廣歎述，窮劫莫盡，智者自當知之。

### 正釋經解

文（分三）：（甲）初序分；（甲）二正宗分；（甲）三流通分。

入文分三：初、序分；二、正宗分；三、流通分。此三名初善、中善、後善。序如首，五官具存；正宗如身，腑臟無闕；流通如手足，運行不滯[[61]](#footnote-61)。

故智者釋法華，初一品皆爲序，後十一品半、皆爲流通。又一時迹本二門，各分三段。則法師等五品，皆爲迹門流通。

蓋序必提一經之綱，流通則法施不壅，關係非小。後人不達，見經文稍涉義理，便判入正宗，致序及流通，僅存故套。安所稱初語亦善，後語亦善也哉！

### 序分

（甲）初序分二：初通序，二別序。

（乙）初中二：初標法會時處，二引大衆同聞。

（丙）今初。

經〔如是我聞，一時、佛在舍衞國，祇樹、給孤獨園。〕

如是，標信順；我聞，標師承；一時，標機感；佛，標教主；舍衞等，標說經處也。

實相妙理，古今不變、名如。

依實相理[[62]](#footnote-62)、念佛求生淨土，決定無非、曰是。

實相非我非無我，阿難不壞假名，故仍稱我。

耳根發耳識，親聆圓音，如空印空、名聞。

時無實法，以師資道合、說聽周足、名一時。

自覺、覺他、覺行圓滿，人天大師、名佛。

舍衞，此云聞物，中印度大國之名，波斯匿王所都也。匿王太子名祇陀，此云戰勝。匿王大臣名須達多，此云給孤獨。給孤長者布金買太子園，供佛及僧。祗陀感歎，施餘未布少地，故並名祇樹、給孤獨園也。

（丙）二引大衆同聞分三：初、聲聞衆；二、菩薩衆；三、天人衆。

聲聞居首者，出世相故，常隨從故，佛法賴僧傳故。

菩薩居中者，相不定故，不常隨故，表中道義故。

天人列後者，世間相故，凡聖品雜故，外護職故。

（丁）初聲聞衆又三：初、明類標數；二、表位歎德；三、列上首名。

（戊）今初。

經〔與大比丘僧，千二百五十人俱。〕

大比丘，受具足[[63]](#footnote-63)戒出家人也。

比丘梵語，含三義：一、乞士，一鉢資身，無所蓄藏，專求出要；二、破惡，正慧觀察，破煩惱惡，不墮愛見；三、怖魔，發心受戒，羯磨成就，魔卽怖也。

僧者，具云僧伽，此翻和合衆。同證無爲解脫，名理和；身同住、口無諍、意同悅、見同解、戒同修、利同均，名事和也。

千二百五十人者，三迦葉[[64]](#footnote-64)師資共千人，身子、目連師資二百人，耶舍子等五十人。皆佛成道，先得度脫。感佛深恩，常隨從也。

（戊）二表位歎德。

經〔皆是大阿羅漢[[65]](#footnote-65)、衆所知識。〕

阿羅漢亦含三義：一應供，卽乞士果；二殺賊，卽破惡果；三無生，卽怖魔果。復有慧解脫、俱解脫、無疑解脫三種不同。今是無疑解脫，故名大。

又本是法身大士，示作聲聞，證此淨土[[66]](#footnote-66)不思議法，故名大也。

從佛轉輪，廣利人天，故爲衆所知識。

（戊）三列上首名。

經〔長老舍利弗[[67]](#footnote-67)、摩訶目犍連[[68]](#footnote-68)、摩訶迦葉[[69]](#footnote-69)、摩訶迦旃延[[70]](#footnote-70)、摩訶拘絺羅[[71]](#footnote-71)、離婆多[[72]](#footnote-72)、周利槃陀伽[[73]](#footnote-73)、難陀[[74]](#footnote-74)、阿難陀[[75]](#footnote-75)、羅睺羅[[76]](#footnote-76)、憍梵波提[[77]](#footnote-77)、賓頭盧頗羅墮[[78]](#footnote-78)、迦留陀夷[[79]](#footnote-79)、摩訶劫賓那[[80]](#footnote-80)、薄拘羅[[81]](#footnote-81)、阿㝹樓馱[[82]](#footnote-82)，如是等諸大弟子。〕

德臘俱尊，故名長老。身子尊者、聲聞衆中，智慧第一；目連尊者、神通第一；飲光尊者、身有金光，傳佛心印、爲初祖，頭陀行第一；文飾尊者、婆羅門種，論議第一；大膝尊者、答問第一；星宿尊者、無倒亂第一；繼道尊者、因根鈍、僅持一偈，辯才無盡，義持第一；喜尊者、佛之親弟，儀容第一；慶喜尊者、佛之堂弟，復爲侍者，多聞第一；覆障尊者、佛之太子，密行第一；牛呞尊者、宿世惡口，感此餘報，受天供養第一；不動尊者、久住世間，應末世供，福田第一；黑光尊者、爲佛使者，教化第一；房宿尊者、知星宿第一；善容尊者、壽命第一；無貧尊者、亦佛堂弟，天眼第一。此等常隨衆，本法身大士。示作聲聞，爲影響衆。今聞淨土、攝受功德，得第一義悉檀之益，增道損生，自淨佛土，復名當機衆矣。

（丁）二菩薩衆。

經〔并諸菩薩摩訶薩：文殊師利[[83]](#footnote-83)法王子、阿逸多[[84]](#footnote-84)菩薩、乾陀訶提[[85]](#footnote-85)菩薩、常精進菩薩，與如是等、諸大菩薩。〕

菩薩摩訶薩，此云大道心、成就衆生[[86]](#footnote-86)，乃悲智[[87]](#footnote-87)（並）［雙］運，自他兼利之稱。

佛爲法王，文殊紹佛家業，名法王子。菩薩衆中，智慧第一。非勇猛實智，不能證解淨土法門，故居初。

彌勒當來成佛，現居等覺，以究竟嚴淨佛國爲要務，故列次[[88]](#footnote-88)。

不休息者，曠劫修行、不暫停故；常精進者，自利利他、無疲倦故。

此等深位菩薩，必皆求生淨土。以不離見佛，不離聞法，不離親近供養衆僧，乃能速疾圓滿菩提故[[89]](#footnote-89)。

（丁）三天人衆。

經〔及釋提桓因等，無量諸天大衆俱。〕

釋提桓因，此云能爲主，卽忉利天王；等者，下等四王，上等夜摩、兜率、化樂、他化、色、無色，無量諸天也；大衆俱，謂十方天人、八部脩羅、人非人等，無不與會，無非淨土法門所攝之機也[[90]](#footnote-90)。

通序竟。

（乙）二別序

發起序也。淨土妙門，不可思議。無人能問，佛自唱[[91]](#footnote-91)依正名字爲發起。又佛智鑑[[92]](#footnote-92)機無謬，見此大衆、應聞淨土妙門、而獲四益，故不俟問，便自發起。如梵網下卷、自唱位號云：「我今盧舍那等。」智者判作發起序。例可知也。

經〔爾時佛告長老舍利弗：從是[[93]](#footnote-93)西方、過十萬億佛土，有世界名曰極樂。其土有佛，號阿彌陀。今現在說法。〕

淨土法門，三根普攝。絕待圓融，不可思議。圓收圓超、一切法門[[94]](#footnote-94)，甚深難信。故特告大智慧者，非第一智慧，不能直下無疑也[[95]](#footnote-95)。

西方者，橫亘直西，標示現處也。十萬億者，千萬曰億，今積億至十萬也。佛土者，三千大千世界，通爲一佛所化。且以此土言之。一須彌山，東西南北各一洲，同一日月所照，一鐵圍山所繞，名一四天下。千四天下、名小千世界，千小千、名中千世界，千中千、名大千世界。過如此佛土、十萬億之西，是極樂世界也。

問：「何故極樂在西方？」

答：「此非善問[[96]](#footnote-96)。假使極樂在東，汝又問何故在東，豈非戲論？況自十一萬億佛土視之，又在東矣！何足致疑！」

有世界名曰極樂，序依報國土之名也。豎約三際、以辨時劫，橫約十方、以定疆隅，故稱世界。極樂（國）［者］，梵語須摩提，亦云安養、安樂、清泰等，乃永離衆苦、第一安穩之謂，如下廣釋。

然佛土有四，各分淨穢[[97]](#footnote-97)。

凡聖同居土，五濁重者穢，五濁輕者淨[[98]](#footnote-98)。

方便有餘土，析空拙度證入者穢，體空巧度證入者淨[[99]](#footnote-99)。

實報無障礙土，次第三觀證入者穢，一心三觀證入者淨[[100]](#footnote-100)。

常寂光土，分證者穢，究竟滿證者淨[[101]](#footnote-101)。

今云極樂世界，正指同居淨土[[102]](#footnote-102)，亦卽橫具上三淨土也[[103]](#footnote-103)。

有佛號阿彌陀，序正報教主之名也。翻譯如下廣釋。

佛有三身，各論單複：

法身單，指所證理性；報身單，［指］能證功德智慧；化身單，指所現相好色像。

法身複者，自性清淨法身，離垢妙極法身；報身複者，自受用報身，他受用報身；化身複者，示生化身，應現化身。

又佛界化身，隨類化身，雖（辯）［辨］單複三身，實非一非三，而三而一[[104]](#footnote-104)。不縱橫，不並別，離過絕非，不可思議。

今云阿彌陀佛，正指同居土中、示生化身[[105]](#footnote-105)，仍復卽報卽法也[[106]](#footnote-106)。

復次世界及佛，皆言有者，具四義[[107]](#footnote-107)：的標實境，令欣求故[[108]](#footnote-108)；誠語指示，令專一故[[109]](#footnote-109)；簡非乾城陽燄[[110]](#footnote-110)，非權現曲示，非緣影虛妄[[111]](#footnote-111)，非保真偏但，破魔邪權小故[[112]](#footnote-112)[[113]](#footnote-113)。圓彰性具，令深證故[[114]](#footnote-114)。

今現在說法者，簡上依正二有，非過去已滅，未來未成。正應發願往生，親覲聽法，速成正覺也[[115]](#footnote-115)。

復次，二有現在，勸信序也；世界名極樂，勸願序也；佛號阿彌陀，勸持名妙行序也。復次，［阿］彌（陀）序佛；說法序法；現在海會[[116]](#footnote-116)，序僧；佛法僧同一實相，序體，從此[[117]](#footnote-117)起信願行，序宗；信願行成，必得往生、見佛聞法，序用；唯一佛界爲所緣［境］[[118]](#footnote-118)，不雜餘事，序教相［也］。言略意周矣！

初序分竟。

### 正宗分

（甲）二正宗分三：初、廣陳彼土依正妙果以啟[[119]](#footnote-119)信；二、特勸衆生應求往生以發願；三、正示行者執持名號以立行。

信願持名，一經要旨[[120]](#footnote-120)。信願爲慧行，持名爲行行。得生與否，全由信願之有無[[121]](#footnote-121)；品位高下，全由持名之深淺。故慧行爲前導，行行爲正修，如目足並運也。

（乙）初文爲二：初、依報妙；二、正報妙。

（丙）初又二：初、徵釋；二、廣釋。

（丁）初又二：初、徵；二、釋。

（戊）今初。

經〔舍利弗！彼土何故名爲極樂？〕

（戊）二釋又二：初、約能受用釋；二、約所受用釋。

（己）今初。

經〔其國衆生，無有衆苦，但受諸樂，故名極樂。〕

衆生是能受用人，等覺以還皆可名。今且約人民言，以下下例上上也[[122]](#footnote-122)。

娑婆苦樂雜：其實苦是苦苦，[[123]](#footnote-123)偪身心故；樂是壞苦，不久住故；非苦非樂是行苦，性遷流故。彼土[[124]](#footnote-124)永離[[125]](#footnote-125)三苦，不同[[126]](#footnote-126)此土對苦之樂，乃名極樂。

一往分別，同居五濁輕，無分段八苦，但受不病、不老，自在遊行，天食天衣，諸善聚會等樂。

方便體觀巧，無沈空滯寂之苦，但受遊戲神通等樂。

實報心觀圓，無隔別不融之苦，但受無礙不思議樂。

寂光究竟等，無法身滲漏、真常流注之苦，但受稱性圓滿究竟樂。

然同居衆生，以持名善根福德同佛故，圓淨四土，圓受諸樂也[[127]](#footnote-127)。

復次極樂最勝，不在上三土，而在同居。良以上之，則十方同居，遜[[128]](#footnote-128)其殊特。下又可與此土較量，所以凡夫優入而從容，橫超而度越，佛說苦樂，意在於此。

（己）二約所受用釋[[129]](#footnote-129)。

經〔又舍利弗！極樂國土，七重欄楯[[130]](#footnote-130)、七重羅網[[131]](#footnote-131)、七重行樹[[132]](#footnote-132)，皆是四寶，周帀圍繞。是故彼國、名爲極樂。〕

七重，表七科道品；四寶，表常、樂、我、淨四德；周帀圍繞者，佛菩薩等無量住處也。皆四寶，則自功德深；周帀（環）繞，則他賢聖徧。此極樂真因緣也[[133]](#footnote-133)。

此等莊嚴，同居淨[[134]](#footnote-134)土、是增上善業所感，亦圓五品觀所感，以緣生勝妙五塵爲體。

方便淨土、是卽空觀智所感，亦相似三觀所感，以妙真諦、無漏五塵爲體。

實報淨土、是妙假觀智所感，亦分證三觀所感，以妙俗諦、無盡五塵爲體。

常寂光土、是卽中觀智所感，亦究竟三觀所感，以妙中諦、稱性五塵爲體。

欲令易解，作此分別。實[[135]](#footnote-135)四土莊嚴，無非因緣［所生］法，無不卽空假中。所以[[136]](#footnote-136)極樂同居淨境，真（假）［俗］圓融，不可限量。下皆倣此。

問：「寂光惟理性，何得有此莊嚴？」

答：「一一莊嚴，全體理性；一一理性，具足莊嚴；方是諸佛究竟依果。若寂光不具勝妙五塵，何異偏真法性！」

（丁）二、廣釋二：初、別釋所受；二、合釋能受所受。

（戊）初又二：初、釋生處[[137]](#footnote-137)；二、結示佛力。

（己）今初。

經〔又舍利弗！極樂國土、有七寶池，八功德水，充滿其中；池底純以金沙布地；四邊階道，金、銀、琉璃、玻瓈合成。上有樓閣，亦以金、銀、琉璃、玻瓈、硨磲、赤珠、瑪瑙而嚴飾之。池中蓮華，大如車輪，青色青光，黃色黃光，赤色赤光，白色白光，微妙香潔。〕

上明住處，今明生處。寶池[[138]](#footnote-138)金銀等所成，不同此方土石也。

八功德水［者］[[139]](#footnote-139)：一、澄清，異此方渾濁；二、清冷，異寒熱；三、甘美，異鹹淡劣味；四、輕輭，異沈重；五、潤澤，異（縮）［㴼］[[140]](#footnote-140)腐褪色；六、安和，異急暴；七、除饑渴，異生冷；八、長養諸根，異損壞諸根，及沴戾[[141]](#footnote-141)增病沒溺等也。

充滿其中，異枯竭汎濫。底純金沙，異汙泥。階道四寶，異磚石。陛級名階，坦途曰道。重屋爲[[142]](#footnote-142)樓，岑樓名閣。七寶樓閣，異此方土木丹青也。樓閣是住處、及法會處。但得寶池、蓮胞開敷，便可登四岸，入法會，見佛聞法也。

華輪者，輪王金輪，大四十里，且舉最小者言。若據觀經、及無量壽會，大小實不可量，由同居淨土，身相不等故也。

青色名優鉢羅，黃色名拘勿頭，赤色名鉢頭摩，白色名芬陀利。由生身有光，故蓮胞亦有光。然極樂蓮華，光色無量，此亦略言耳。微妙香潔，略歎蓮華四德：質而非形，曰微；無礙曰妙；非形則非塵，故潔也。蓮胞如此，生身[[143]](#footnote-143)可知。

（己）二結示佛力。

經〔舍利弗！極樂國土，成就如是功德莊嚴。〕

明上住處、生處種種莊嚴，皆是阿彌陀佛[[144]](#footnote-144)大願、大行，稱性功德之所成就。故能徧嚴四種淨土，普攝十方三世一切凡聖，令往生也。

［復次］，佛以大願、作衆生多善根之因，以大行、作衆生多福德之緣。令信願持名者，念念成就如是功德[[145]](#footnote-145)，而皆是[[146]](#footnote-146)已成，非今非當。

此則以阿彌種種[[147]](#footnote-147)莊嚴、作增上本質，帶起衆生自心、種種莊嚴。全佛[[148]](#footnote-148)卽生，全他卽自，故曰成就如是功德莊嚴。

（戊）二、合釋能受所受。又二：初、約五根五塵明受用；次、約耳根聲塵明受用。

（己）初又二：初、正明；二、結示。

（庚）今初。

經〔又舍利弗！彼佛國土，[[149]](#footnote-149)常作天樂。[[150]](#footnote-150)黃金爲地。[[151]](#footnote-151)晝夜六時，雨天曼陀羅華[[152]](#footnote-152)。其土衆生，常以清旦，各以衣裓[[153]](#footnote-153)，盛衆妙華，供養他方十萬億佛。卽以食時，還到本國，飯食[[154]](#footnote-154)經行。〕

樂是聲塵，地是色塵，華是色香二塵，食是味塵，盛華、散華、經行是觸塵，衆生五根對五塵可知。

常作者，［卽］六時也。黃金爲地者，七寶所嚴地界，體是黃金也。日分初中後，名晝三時；夜分初中後，名夜三時，故云晝夜六時。然彼土[[155]](#footnote-155)依正、各有光明，不假日月，安分晝夜？且順此方，假說分際耳。

曼陀羅，此云適意，又云白華。衣裓，是盛華器。衆妙華，明非曼陀羅一種，應如妙經四華，表四因位。供養他方佛，表真因會趨（佛）［極］果，果德無不徧也。且據娑婆言十萬億佛，意顯生極樂已，還供釋迦、彌勒，皆不難耳。若阿彌神力所加，何遠不到哉！

食時，卽清旦，故（曰）［云］卽以。明其神足、不可思議，不離彼土，常徧十方，不假逾時（迴）［回］還也。

此文顯極樂：一聲、一塵、一剎那，乃至跨步彈指，悉與十方三寶、貫徹無礙。

又顯：在娑婆，則濁重惡障，與極樂不隔而隔；在[[156]](#footnote-156)極樂，則功德甚深，與娑婆隔而不隔也。

飯食經行者，念食食至，不假安排；食畢鉢去，不勞舉拭。但經行金地，華樂娛樂，任運進修而已。

（庚）二、結示。

經〔舍利弗！極樂國土，成就如是功德莊嚴。〕

（己）二、約耳根聲塵明受用。以此方耳根最利故，别就法音廣明其實。極樂攝法界機，五塵一一圓妙，出生一切法門也[[157]](#footnote-157)。又二：初、別明；二、總結。

（庚）初中二：初、化有情聲；二、化無情聲。

（辛）初又二：初、鳥音法利；二、徵釋略顯。

（壬）今初。

經〔復次，舍利弗！彼國常有種種、奇妙雜色之鳥：白鶴、孔雀、鸚鵡、舍利、迦陵頻伽、共命之鳥。是諸衆鳥，晝夜六時，出和雅音。其音演暢五根、五力、七菩提分、八聖道分、如是等法。其土衆生，聞是音已，皆悉念佛、念法、念僧。〕

種種奇妙雜色，言多且美也。下略出六種：舍利，舊云「鶖鷺」，琦禪師云是「春鶯」，或然；迦陵頻伽，此云妙音，未出㲉時，音超衆鳥；共命，一身兩頭，識別報同。此二種，西竺雪山等處有之，皆寄此間愛賞者，言其似而已。六時出音，則知淨土、不以鳥棲爲夜。良以蓮華託生之身，本無昬睡，不假夜臥也。

五根等者，三十七道品也。

所謂四念處：一、身念處；二、受念處；三、心念處；四、法念處。

四正勤：一、已生惡法令斷；二、未生惡法不令生；三、未生善法令生；四、已生善法令增長。

四如意足：一、欲如意足；二、精[[158]](#footnote-158)進如意足；三、心如意足；四、思惟如意足。

五根者：信正道及助道法，名信根；

行正道及諸助道善法，勤求不息，名精進根；

念正道及諸助道善法，更無他念，名念根；

攝心在正道及諸助道善法中，相應不散，名定根；

爲正道及諸助道善法，觀於苦等四諦，名慧根。

五力者：信根增長，能破疑惑，破諸邪信，及破煩惱，名信力；

精進根增長，破種種身心懈怠，成辦出世大事，名精進力；

念根增長，破諸邪念，成就一切出世正念功德，名念力；

定根增長，能破亂想，發諸事理禪定，名定力。

慧根增長，能遮通別諸惑，發真無漏，名慧力。

七菩提分，亦名七覺分：

智慧觀諸法時，善能簡別真僞，不謬取諸虛僞法，名擇法覺分；

精進修諸道法時，善能覺了，不謬行於無益苦行，常勤心在真法中行，名精進覺分；

若心得法喜，善能覺了此喜，不依顛倒之法而喜，住真法喜，名喜覺分；

若斷除諸見煩惱之時，善能覺了，除諸虛僞，不損真正善根，名除覺分；

若捨所見念著境時，善能覺了，所捨之境，虛僞不實，永不追憶，名捨覺分；

若發諸禪定之時，善能覺了，諸禪虛假，不生愛見妄想，名定覺分；

若修出世道時，善能覺了，常使定慧均平，或心沈沒，當念用擇法、精進、喜三覺分以察起之，或心浮動，當念用除、捨、定三覺分以攝持之，調和適中，名念覺分。

八聖道分，亦名八正道［分］：

修無漏行觀，見四諦分明，名正見；

以無漏心，相應思惟，動發覺知籌量，爲令增長，入大涅槃，名正思［惟］；

以無漏慧，除四邪命，攝諸口業，住一切正語中，名正語；

以無漏慧，除身一切邪業，住清淨正身業中，名正業；

以無漏慧，通除三業中、五種邪命，住清淨正命中，名正命[[159]](#footnote-159)；

以無漏慧相應，勤[[160]](#footnote-160)行精進，修涅槃道，名正精進；

以無漏慧相應，念正道及助道法，名正念；

以無漏慧相應，入定，名正定。

此等[[161]](#footnote-161)道品，依生滅四諦而修，卽藏教道品；依無生四諦而修，卽通教道品；依無量四諦而修，卽別教道品；依無作四諦而修，卽圓教道品。

藏道品，名「半字法門」，淨土濁輕，似不必用，爲小種先熟者、或暫用之。

通道品，名「大乘初門」，三乘共稟，同居淨土多說之。

別道品，名「獨菩薩法」，同居方便淨土多說之。

圓（教）道品，名「無上佛法」，有利[[162]](#footnote-162)根者，於四淨土皆得聞也。

如是等法者：等前念處、正勤、如意足，等餘四攝、六度、十力、無畏，無量法門也。

三十七品，收法雖盡，而機緣不等，作種種開合，名義不同，隨所欲聞，無不演暢。故令聞者，念三寶，發菩提心，伏滅煩惱也。

灼見[[163]](#footnote-163)慈威、不可思議，故念佛；法喜入心，法味充足，故念法；同聞共稟，一心修證，故念僧。

能念卽三觀。所念三寶，有別相、一體及四教意義、三諦權實之不同。如上料簡道品，應知。

（壬）二、徵釋略顯。

經〔舍利弗！汝勿謂此鳥，實是罪報所生。所以者何？彼佛國土，無三惡道。舍利弗！其佛國土，尚無惡道之名，何況有實。是諸衆鳥，皆是阿彌陀佛、欲令法音宣流，變化所作。〕

徵釋可知。

問：「白鶴等，非惡道名耶？」

答：「旣非罪報，則一一[[164]](#footnote-164)名字，皆詮如來究竟功德。所謂究竟白鶴等，無非性德美稱，豈惡名哉！」

問：「化作衆鳥何義？」

答：「有四悉［檀］[[165]](#footnote-165)因緣，凡情喜此諸鳥，順情而化，令歡喜故；鳥尚說法，令聞生善故；不於鳥起下劣想，對治分別［心］故；鳥卽彌陀，令悟法身平等，無不具、無不造故。」

此中顯微風、樹、網等音，（乃）［及］一切依正假實，當體[[166]](#footnote-166)卽是阿彌陀佛、三身四德，毫無差別也。

（辛）二、化無情聲。

經〔舍利弗！彼佛國土，微風吹動，諸寶行樹，及寶羅網，出微妙音。譬如百千種樂，同時俱作。聞是音者，自然皆生念佛、念法、念僧之心。〕

情與無情，同宣妙法。四教道品，無量法門，同時演說，隨類各解。能令聞者，念三寶也。

念三寶，是從悉檀獲益；凡夫創聞，大踴徧身，是歡喜益；與三寶氣分交接，必能發菩提心，是生善益；由此伏滅煩惱，是（滅）［破］[[167]](#footnote-167)惡益；證悟一體三寶，是入理益［也］。

初別明竟。

（庚）二、總結。

經〔舍利弗！其佛國土，成就如是功德莊嚴。〕

重重結示，令深信一切莊嚴，皆導師願行所成，種智所現。皆吾人淨業所感，唯識所變。佛心[[168]](#footnote-168)生心，互爲影質，如衆燈明，各徧似一。全理成事，全事卽理。[[169]](#footnote-169)[[170]](#footnote-170)全性起修，全修在性。亦可深長思矣！

奈何離此[[171]](#footnote-171)淨土，別譚唯心淨土，甘墮鼠卽鳥空之誚也哉！

初依報妙竟。

（丙）二、正報妙二：初、徵釋名號[[172]](#footnote-172)；二、別釋主伴。

（丁）初中二：初、徵；二、釋。

（戊）今初。

經〔舍利弗！於汝意云何，彼佛何故、號阿彌陀？〕

此經的示、持名妙行，故特徵釋名號，欲人深信、萬德洪名、不可思議，一心執持，無復疑貳也。

（戊）二、釋二：初、約光明釋；二、約壽命釋。

阿彌陀，正翻無量，本不可說。本師以[[173]](#footnote-173)光壽二義，收盡一切無量。光則橫徧十方，壽則豎窮三際。橫豎交徹，卽法界體。舉此體作彌陀身土，亦卽[[174]](#footnote-174)舉此體作彌陀名號。［是故彌陀名號，］卽衆生本覺理性。持名，卽始覺合本。始本不二，生佛不二。故一念相應一念佛，念念相應念念佛也。

（己）今初[[175]](#footnote-175)。

經〔舍利弗！彼佛光明無量，照十方國，無所障礙，是故號爲阿彌陀。〕

心性[[176]](#footnote-176)寂而常照，故爲光明。今徹證心性無量之體，故光明無量也。

諸佛皆徹性體，皆照十方，皆可名無量［光］。而因中願力不同，隨因緣立別名。彌陀爲法藏比丘，發四十八願，有光明恆照十方之願，今[[177]](#footnote-177)果成如願也。

法身光明無分際，報身光明稱真性，此則佛佛道同。應身光明，有照一由旬者、十百千由旬者、一世界、十百千世界者，唯[[178]](#footnote-178)阿彌普照，故別名無量光。然三身不一不異，爲令衆生得四益故，作此分別耳。

當知無障礙，約[[179]](#footnote-179)人民言，由衆生與佛緣深，故佛光到處，一切世間，無不圓見也。

（己）二、約壽命釋。

經〔又舍利弗！彼佛壽命、及其人民[[180]](#footnote-180)、無量無邊、阿僧祇劫，故名阿彌陀。〕

心性照而常寂，故爲壽命。今徹證心性無量之體，故壽命無量也。

法身壽命，無始無終，報身壽命，有始無終，此亦佛佛道同，皆可名無量壽。應身隨願隨機，延促不等。法藏願王，有佛及人、壽命皆無量之願。今果成如願，別名無量壽也。

阿僧祇、無邊、無量，皆算數名，實有量之無量。然三身不一不異，應身亦可卽是、無量之無量矣！

及者，併也。（超略之辭。其者，同體之辭[[181]](#footnote-181)。）人民，指等覺以還。謂佛壽命，併其人民壽命，皆無（有）量［等］也[[182]](#footnote-182)。

當知光壽名號，皆本衆生建立。以生佛平等，能令持名者，光明壽命，同佛無異也。

復次，由無量光義，故衆生生極樂，卽生十方；見阿彌陀佛，卽見十方諸佛；能自度，卽普利一切。

由無量壽義，故極樂人民，卽是一生補處。皆定此生成佛，不至異生。

當知離卻、現前一念、無量光壽之心，何處有、阿彌陀［佛］名號？而離卻阿彌陀［佛］名號，何由徹證、現前一念、無量光壽之心？願深思之！願深思之！

（丁）二、別釋主伴二：初、別釋；二、結示。

（戊）初又二：初、主；二、伴。

（己）今初[[183]](#footnote-183)。

經〔舍利弗！阿彌陀佛成佛已來，於今十劫。〕

此明極樂世界、教主成就也。

然法身無成［無］不成，不應論劫。報身因圓果滿名成，應身爲物示生名成，皆可論劫。

又法身因修德顯，亦可論成論劫。報身別無新得，應身如月印川，亦無成（與）不成，不應論劫。

［但］諸佛成道，各有本迹，本地並不可測。且約極樂示成之迹而言；卽是三身，一成一切成，亦是非成非不成，而論成也。

又佛壽無量，今僅十劫，則現在說法，時正未央。普勸三世衆生，速求往生，同佛壽命，一生成辦也。又下文無數聲聞、菩薩及與補處，皆十劫所成就。正顯十方三世，往生不退者，多且易也。

（己）二伴。

經〔又舍利弗！彼佛有無量無邊、聲聞弟子，皆阿羅漢，非是算數、之所能知。諸菩薩衆，亦復如是。〕

他方定性二乘，不得生彼。若先習小行，臨終囘向菩提，發大誓願者，生彼國已，佛順機說法，令斷見思，故名羅漢。如別教七住，斷見思之類，非實聲聞也。

蓋藏通二教，不聞他方佛名。今聞彌陀名號，信願往生，總屬別圓二教所攝機矣！

（戊）二結示。

經〔舍利弗！彼佛國土，成就如是功德莊嚴。〕

佛及聲聞、菩薩，並是彌陀因中、願行所成。亦是果上一成一切成。是則佛、菩薩、聲聞，各各非自非他，自他不二，故云「成就如是功德莊嚴」。

能令[[184]](#footnote-184)信願持名者，念念亦如是成就也。

初廣陳彼土、依正妙果，以啟信竟。

（乙）二、特勸衆生應求往生以發願。二：初、[[185]](#footnote-185)揭示無上因緣；二、特勸淨土殊勝。

〔淨土殊勝〕謂帶業往生，橫出三界，同居橫具四土，開顯四教法輪，衆生圓淨四土，圓見三身，圓證三不退，人民皆一生成佛。如是等勝異超絕，（然）全在此二科點示，須諦研之。

（丙）今初[[186]](#footnote-186)。

經〔又舍利弗！極樂國土，衆生[[187]](#footnote-187)生[[188]](#footnote-188)者，皆是[[189]](#footnote-189)阿鞞跋致。其[[190]](#footnote-190)中多有一生補處，其數甚多，非是算數、所能知之，但可以無量無邊、阿僧祇說。〕

阿鞞跋致，此云不退。一、位不退：入聖流，不墮凡地；二、行不退：恆度生，不墮二乘地；三、念不退：心心流入、薩婆若海。

若約此土，藏初果，通見地，別初住，圓初信，名位不退；通菩薩，別十（向）［行］，圓十信，名行不退；別初地，圓初住，名念不退。

今淨土，五逆十惡，十念成就，帶業往生，居下下品者，皆得三不退[[191]](#footnote-191)也。

然據教道，若是凡夫，則非初果等；若是二乘，則非菩薩等；若是異生，則非同生性等。又念不退，非復異生；行不退，非僅見道；位不退，非是人民。躐等則成大妄，進步則捨故稱。

（惟）［唯］極樂同居，一切俱非，一切俱是。

十方[[192]](#footnote-192)佛土、無此名相，無此階位，無此法門。非心性之極致，持名之奇勳，彌陀之大願，何以有此！

一生補處者，只一生補佛位，如彌勒、觀音等。極樂人民、普皆一生成佛，人人必實證補處，故其中多有此等上善，不可數知［也］。

復次，釋迦一代時教，（惟）［唯］華嚴明一生圓滿。而一生圓滿之因，則末後普賢行願品中，十大願王，導歸安養，且以此勸進華藏海衆。

嗟乎！凡夫例登補處，奇倡極談，不可測度。華嚴所稟，卻在此經。而天下古今，信尠[[193]](#footnote-193)疑多，辭繁義蝕，余唯有剖心瀝血而已！

（丙）二、特勸[[194]](#footnote-194)。

經〔舍利弗！[[195]](#footnote-195)衆生[[196]](#footnote-196)聞者，應當發願，願生彼國。所以者何？得與如是[[197]](#footnote-197)諸上善人，俱會一處。〕

前羅漢菩薩，但可云善人。唯補處居因位之極，故云上。其數甚多，故云諸。

俱會一處，猶言凡聖同居。尋常，由實聖過去有漏業，權聖大慈悲願，故凡夫得與聖人同居。至實聖灰身，權聖機盡，便升沈碩異，苦樂懸殊。乃[[198]](#footnote-198)暫同，非究竟同也。

又天壤之間，見聞者少，幸獲見聞，親近步趨者少。

又佛世聖人縱多，如珍如瑞，不能徧滿國土，如衆星微塵。

又居雖同，而所作所辦、則逈不同。

今［同］以[[199]](#footnote-199)無漏不思議業，感生[[200]](#footnote-200)俱會一處，爲師友，如壎如（箎）〔篪〕。同盡無明，同登妙覺。

是則下凡衆生，於念不退中，超盡四十一因位。（者）［若］[[201]](#footnote-201)謂是凡夫，卻不歷異生，必補佛職，與觀音、勢至無別。若謂是一生補處，卻可名凡夫，不可名等覺菩薩。此皆[[202]](#footnote-202)教網所不能收，剎網所不能例。

當知吾人大事因緣，同居[[203]](#footnote-203)一關，最難透脫。唯極樂同居，超出十方同居之外，了此，方能深信彌陀願力。信佛力，方能深信名號功德。信持名，方能深信吾人心性、本不可思議也。

具此深信，方能發於大願。文中應當二字，卽指深信。深信發願，卽無上菩提。合此信願，（卽）［的］爲淨土指南。由此［而］執持名號，乃爲正行。

若信願堅固，臨終十念一念，亦決得生。若無信願，縱將[[204]](#footnote-204)名號持至、風吹不入，雨打不溼，如（銅）［銀］牆鐵壁相似，亦無得生之理。修淨業者，不可不知也。大本阿彌陀經，亦以發菩提（心）［願］爲要，正與此同。

（乙）三、正示行者執持名號以立行。二：初、正示無上因果；二、重勸。

（丙）今初。

經〔舍利弗！不可以少善根福德因緣，得生彼國。舍利弗！若有善男子、善女人，聞說阿彌陀佛，執持名號。若一日、若二日、若三日、若四日、若五日、若六曰、若七日，一心不亂。〕

菩提正道，名善根，卽親因。種種助道，施戒禪等，名福德，卽助緣。聲聞、（獨）［緣］覺，菩提善根少，人天有漏福業，福德少，皆不可生淨土。（惟）［唯］以信願執持名號，則一一聲、悉具多善根福德。散心稱名，福善亦不可量，況一心不亂哉！

故使感應道交，文成印壞。彌陀聖衆，不來而來，親垂接引；行人心識，不往而往，託質寶蓮也。

善男女者，不論出家、在家，貴賤、老少，六趣、四生，但聞佛名，卽多劫善根成熟，五逆十惡，皆名善也。阿彌陀佛，是萬德洪名，以[[205]](#footnote-205)名召德，罄無不盡。故卽以執持名號爲正行，不必更涉觀想、參究等行。至簡易，至直捷也。

聞而信，信而願，乃肯執持[[206]](#footnote-206)。不信不願，與不聞等。雖爲遠因，不名聞慧。

執持，則念念憶佛名號，故是思慧。然有[[207]](#footnote-207)事持理持：

事持者，信有西方阿彌陀佛，而未達是心作佛，是心是佛，但以決志願求[[208]](#footnote-208)生故，如子憶母，無時暫忘；

理持者，信西方阿彌陀佛，是我心具，是我心造，卽以自心所具、所造洪名，爲繫心之境，令[[209]](#footnote-209)不暫忘也。

一日至七日者，尅期辦事也。利根[[210]](#footnote-210)一日卽不亂，鈍根七日方不亂，中根二、三、四、五、六日不定。［又利根[[211]](#footnote-211)能七日不亂，鈍根[[212]](#footnote-212)僅一日不亂，中根六、五、四、三、二日不定。］

一心亦二種：不論[[213]](#footnote-213)事持理持，持至伏除煩惱，乃至見思先盡，皆事一心；不論事持理持，持至心開，見本性佛，皆理一心。事[[214]](#footnote-214)一心，不爲見思所亂；理一心，不爲二邊所亂，卽修慧也。

經〔其人臨命終時，阿彌陀佛、與諸聖衆、現在其前，是人終時，心不顛倒，卽得往生、阿彌陀佛、極樂國土。〕[[215]](#footnote-215)

不爲見思亂，故感變化身，佛及諸聖衆現前，心不復起、娑婆界中、三有顛倒，往生同居、方便二種極樂世界。

不爲二邊亂，故感受用身，佛及諸聖衆現前，心不復起生死、涅槃二見顛倒，往生實報、寂光二種極樂世界。

當知執持名號，旣簡易直捷，仍至頓至圓。以念念卽佛故，不勞觀想，不必參究，當下圓明，無餘無欠。

上上根，不能[[216]](#footnote-216)踰其閫；下下根，亦[[217]](#footnote-217)（得）［能］臻其域。其所感佛，所生土，[[218]](#footnote-218)往往勝進，亦不一槩。可謂[[219]](#footnote-219)橫該八教，豎徹五時。所以徹底悲心，無問自說，且［深］歎其難信也。

問：「觀經專明作觀，何謂不勞觀想？」

答：「此義卽出觀經，彼經因勝觀，非凡夫心力所及，故於第十三，別開劣像之觀[[220]](#footnote-220)。而障重者，猶不能念彼佛，故於第十六，大開稱名之門[[221]](#footnote-221)。今經因末世障重者多，故專主第十六觀。當知人根雖鈍，而丈六八尺之像身，無量壽佛之名字，未嘗不心作心是。故觀劣者，不勞勝觀；而稱名者，並不勞觀想也。」

問：「天奇、毒峯諸祖，皆主參念佛者是誰，何謂不必參究？」

答：「此義卽出天奇諸祖，前祖因念佛人、不契釋迦徹底悲心，故傍不甘，直下詰問，一猛提醒，何止長夜復旦。

我（等）［輩至］[[222]](#footnote-222)今日，[[223]](#footnote-223)猶不肯死心念佛，苦欲執敲門瓦子，向屋裏打親生爺娘（孃）。則於諸祖，成惡逆，非善順也。」

進問：「此在肯心者則可，未肯者何得相應？」

曰：「噫！正（是）［唯］未肯，所以要你肯心相應。汝等正信未開，如生牛皮、不可屈折。當知有目者，固無[[224]](#footnote-224)日下（然）［燃］燈之理，而無目者，亦何必於日中苦覓燈炬。

大勢至法王子云：『不假方便，自得心開。』此一行三昧中，大火聚語也。敢有觸者，寧不被燒。」

問：「臨終佛現，寧保非魔？」

答：「修心人不作佛觀，而佛忽現，非本所期，故名魔事。念佛見佛，已是相應。況臨終，非致魔時，何須疑慮。」

問：「七日不亂，平時耶？臨終耶？」

答：「平時也。」

問：「七日不亂之後，復起惑造業，亦得生耶？」

答：「果得一心不亂之人，無更[[225]](#footnote-225)起惑造業之事。」

問：「大本十念，寶王一念，平時耶？臨終耶？」

答：「十念通二時；晨朝十念，屬平時；十念得生，與觀經十念稱名同，屬臨終［時］；一念，則但約臨終時。」

問：「十念一念並得（往）生，何須七日？」

答：「若無平時七日工夫，安有[[226]](#footnote-226)臨終十念一念？（從）［縱］下下品逆惡之人，並是夙因成熟，故感臨終遇善友，聞便信願。此事萬中無一，豈可僥倖！淨土或問，斥此最詳，今人不可不讀。」

問：「西方去此十萬億土，何得卽生？」

答：「十萬億土，不出我現前一念心性之外，以心性本無外故。又仗自心之佛力接引，何難卽生。

如鏡中照數十層山水樓閣，層數宛然，實無遠近，一照俱了，見無先後。

從是西方、過十萬億佛土，有世界名曰極樂，亦如是；其土有佛、號阿彌陀，今現在說法，亦如是；其人臨命終時，阿彌陀佛與諸聖衆、現在其前，是人終時，心不顛倒，卽得往生阿彌陀佛極樂國土，亦如是。

當知字字皆海印三昧，大圓鏡智之靈文也。」

問：「持名判行行，則是助行，何名正行？」

答：「依一心說信、願、行，非先後，非定三。蓋無願行，不名真信；無行信，不名真願；無信願，不名真行。今全由信、願、持名，故信、願、行三，聲聲圓具，所以名多善根福德因緣。

觀經稱佛名故，念念中除八十億劫生死之罪，此之謂也。若福善不多，安能除罪如此之大。」

問：「臨終猛切，能除多罪。平日至心稱名，亦除罪否？」

答：「如日出，羣（暗）［闇］消，稱（佛）［洪］名，萬罪滅。」

問：「散心稱名，亦除罪否？」

答：「名號功德，不可思議，寧不除罪，但不定往生。以悠悠散善，難敵無始積罪故。

當知積罪、假使有體相者，盡虛空界，不能容受。雖百年晝夜，彌陀十萬，一一聲（中）滅八十億劫生死[[227]](#footnote-227)（之罪）。然所滅罪，如爪上土；未滅罪，如大地土。

唯念至一心不亂，則如健人突圍而出，非復三軍能制耳。

然稱名便爲成佛種子，如金剛終不可壞。佛世一老人求出家，五百聖衆皆謂無善根。佛言：『此人無量劫前爲虎偪，失聲稱南無佛，今此善根成熟，值我得道，非二乘（慧）［道］眼所知也。』由此觀之，法華明過去佛所，散亂稱名（者），皆已成佛，豈不信（歟）［哉］[[228]](#footnote-228)！」

伏願緇素智愚，於此簡易、直捷、無上圓頓法門，勿視爲難，而輒生退諉；勿視爲易，而漫不策勤；勿視爲淺，而妄致藐輕；勿視爲深，而弗敢承任。

蓋所持之名號，真實[[229]](#footnote-229)不可思議；能持之心性，亦真實[[230]](#footnote-230)不可思議。持[[231]](#footnote-231)一聲，則一聲不可思議；持十百千萬、［無量］無數聲，聲聲（聲）［皆］不可思議也。

（丙）二、重勸。

經〔舍利弗！我見是利，故說此言。若有衆生，聞是說者，應當發願，生彼國土。〕

我見者，佛眼所見，究盡明了也。是利者，橫出五濁，圓淨四土，直至不退位［盡］，是爲不可思議功德之利［也］。

復次是利，約[[232]](#footnote-232)命終時、心不顛倒而言。蓋穢土自力修行，生死關頭，最難得力。

無論頑修狂慧，懡㦬無功。卽悟門深遠，操履潛確之人，儻分毫習氣未除，未免隨強偏墜。

永明祖師所謂「十人九蹉路，陰境（忽）［若］現前，瞥爾隨他去。」此誠可寒心者也。

初果昧於出胎，菩薩昬於隔陰。（這）［者］裏豈容強作主宰，僥倖顢頇。

唯有信願持名，仗他力故，佛慈悲願，定不唐捐。彌陀聖衆，現前慰導，故得無倒，自在往生。

佛[[233]](#footnote-233)見衆生、臨終倒亂之苦，特爲保任此事。所以殷勤再勸發願，以願能導行故也。

問：「佛旣心作心是，何不竟言自佛，而必以他佛爲勝，何也？」

答：「此之法門，全在了他卽自。若諱言他佛，則是他見[[234]](#footnote-234)未忘。若偏重自佛，（則是）［卻成］我見[[235]](#footnote-235)顛倒。」

又悉檀四益，後三益、事不孤起。儻[[236]](#footnote-236)不從世界深發慶信，則[[237]](#footnote-237)欣厭二益尚不能生，何況悟入理佛，唯卽事持達理持，所以彌陀聖衆現前，卽是本性明顯。往生彼土，見佛聞法，卽是成就慧身，不由他悟。

法門深妙，破盡一切戲論，斬盡一切意見，唯馬鳴、龍樹、智者、永明之流，徹底擔荷得去。〔其餘世智辯聰，通儒禪客，盡思[[238]](#footnote-238)度量，愈推愈遠。又不若愚夫婦[[239]](#footnote-239)老實念佛者，爲能潛通佛智，暗合道妙也。

我見是利，故說此言。分明以佛眼佛音，印定此事，豈敢違抗，不善順入也哉！

二正宗分竟。］

### 流通分

（甲）三、流通分。

信願持名一法，圓收圓超一切法門。豎與一切[[240]](#footnote-240)法門[[241]](#footnote-241)渾同，橫與一切法門迥異[[242]](#footnote-242)。旣無問自說，誰堪倡募流通？唯佛與佛，乃能究盡諸法實相。此經唯佛境界，唯佛佛可與流通耳。

文爲二：初、普勸；二、結勸。（乙）初中三：初、勸信流通；二、勸願流通；三、勸行流通。（丙）初中二：初、略引標題；二、徵釋經題。（丁）初中六：初、東方，（至）六、上方[[243]](#footnote-243)。

（戊）今初。

經〔舍利弗！如我今者，讚歎阿彌陀佛、不可思議功德之利。〕

不可思議，略有五意：一、橫超三界，不俟斷惑；二、[[244]](#footnote-244)卽西方橫具四土，非由漸（進）［證[[245]](#footnote-245)］；三、但持[[246]](#footnote-246)名號，不假禪觀諸方便；四、一七爲期，不藉多劫多生多年月；五、持一佛名，卽爲諸佛護念，不異持一切佛名。此皆導師大願行之所成就，故曰：「阿彌陀佛、不可思議功德之利。」

又行人信願持名，全攝佛[[247]](#footnote-247)功德成自功德，故［亦］曰：「阿彌陀佛、不可思議功德之利。」下又曰：「諸佛不可思議功德，我不可思議功德，是諸佛釋迦，皆以阿彌爲自也。」

經〔東方亦有阿閦鞞佛、須彌相佛、大須彌佛、須彌光佛、妙音佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

阿閦［鞞］，此云無動。佛有無量德，應有無量名。隨機而立，或取因，或取果，或性，或相，或行願等。雖舉一隅，仍具四悉，隨一一名，顯所詮德，劫壽說之，不能悉也。

東方虛空不可盡，世界亦不可盡。世界不可盡，住世諸佛，亦不可盡，略舉恆河沙耳。

此等諸佛，各出廣長舌，勸信此經。而衆生猶不生信，頑冥極矣！

常人三世不妄語，舌能至鼻。藏果頭佛，三大僧祇劫不妄語，舌薄廣長可覆面。今證大乘淨土妙門，所以徧覆三千，表理誠稱真，事實非謬也。

標出經題，流通之本。什師順此方好略，譯今題，巧合持名妙行。奘師譯云：「稱讚淨土佛攝受經」，文有詳略，義無增減。

（戊）二、南方。

經〔舍利弗！南方世界，有日月燈佛、名聞光佛、大燄肩佛、須彌燈佛、無量精進佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

（戊）三、西方。

經〔舍利弗！西方世界，有無量壽佛、無量相佛、無量幢佛、大光佛、大明佛、寶相佛、淨光佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

無量壽佛，與彌陀同名，十方各方面，同名諸佛無量也。然卽是導師亦可，爲度衆生，不妨轉讚釋迦如來所說。

（戊）四、北方。

經〔舍利弗！北方世界，有燄肩佛、最勝音佛、難沮佛、日生佛、網明佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

（戊）五、下方。

經〔舍利弗！下方世界，有師子佛、名聞佛、名光佛、達磨佛、法幢佛、持法佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

此界水輪、金輪、風輪之下，復有下界，非非想天等，乃至重重無盡也。達磨，此云法。

（戊）六、上方。

經〔舍利弗！上方世界，有梵音佛、宿王佛、香上佛、香光佛、大燄肩佛、雜色寶華嚴身佛、娑羅樹王佛、寶華德佛、見一切義佛、如須彌山佛，如是等、恆河沙數諸佛，各於其國，出廣長舌相，徧覆三千大千世界，說誠實言：「汝等衆生，當信是、稱讚不可思議功德、一切諸佛所護念經。」〕

此界非非想天之上，復有上界風輪、金輪及三界等，重重無盡也。

問：「諸方必有淨土，何偏讚西方？」

答：「此[[248]](#footnote-248)亦非善問。假使讚阿閦佛國，汝又疑偏東方！展轉戲論。」

問：「何[[249]](#footnote-249)不徧緣法界？」

答：「有三義：令初機易標心故，阿彌本願勝故，佛與［此土］衆生偏有緣故。

蓋佛度生，生受化，其間難易淺深，總在於緣。緣之所在，恩德[[250]](#footnote-250)弘深，種種[[251]](#footnote-251)教啟，能令[[252]](#footnote-252)歡喜信入，能令[[253]](#footnote-253)觸動宿種，能令[[254]](#footnote-254)魔障難遮，能令[[255]](#footnote-255)體性開發。

諸佛本從法身垂迹，固結緣種。若世出世，悉不可思議。尊隆於[[256]](#footnote-256)教乘，舉揚於海會，[[257]](#footnote-257)沁入於[[258]](#footnote-258)苦海，慈契於[[259]](#footnote-259)寂光。所以萬德欽承，羣靈拱極。

當知佛種從緣起，緣卽法界。一念一切念，一生一切生。一香一（花）［華］，一聲一色，乃至受懺授記，摩頂垂手，十方三世，莫不徧融。故此增上緣因，名法界緣起，此正所謂徧緣法界者也。

淺[[260]](#footnote-260)位人，便可決志專求；深位人，亦不必捨西方、而[[261]](#footnote-261)別求華藏。若謂西方[[262]](#footnote-262)是權，華藏是實，西方小，華藏大者，全墮衆生徧計執情，以不達權實一體，大小無性故也。

（丁）二、徵釋經題。

經〔舍利弗！於汝意云何？[[263]](#footnote-263)何故名爲一切諸佛所護念經[[264]](#footnote-264)？〕

經〔舍利弗！若有善男子、善女人，聞是經受持者，及聞諸佛名者，是諸善男子、善女人，皆爲一切諸佛之所護念，皆得不退轉於、阿耨多羅三藐三菩提。是故舍利弗！汝等皆當信受我語，及諸佛所說。〕

此經獨詮無上心要，諸佛名字，並詮無上圓滿究竟萬德，故聞者皆爲諸佛護念。又聞經受持，卽執持名號。阿彌名號，諸佛所護念故。

問：「但聞諸佛名，而未持經，亦得護念不退耶？」

答：「此義有局有通。

占察謂：雜亂垢心，雖誦我名，而不爲聞。以不能生決定信解，但獲世間善報，不得廣大深妙利益。

若到一行三昧，則成廣大微妙行心，名得相似無生法忍，乃爲得聞十方佛名。

此亦應爾，故須聞已執持，至一心不亂，方爲聞諸佛名，蒙［諸］佛護念，此局義也。

通義者，諸佛慈悲，不可思議；名號功德，亦不可思議。故一聞佛名，不論有心無心，若信若否，皆成緣種。

況佛度衆生，不簡怨[[265]](#footnote-265)親，恆無疲倦。苟聞佛名，佛必護念，又何疑焉。

然據金剛三論：根熟菩薩，爲佛護念，位在別地圓住。蓋約自力，必入同生性，乃可護念。

今仗他力，故相似位，卽蒙護念。乃至相似［位］以還，亦皆有通護［念］之義。下至一聞彿名，於同體法性，有資發力，亦得遠因，終不退也。」

阿耨多羅，此云無上。三藐三菩提，此云正等正覺，卽大乘果覺也。

圓三不退，乃一生成佛異名，故勸身子等，皆當信受。聞名功德如此，釋迦及十方諸佛，同所宣說，可不信乎！

初勸信流通竟。

（丙）二、勸願流通。

經〔舍利弗！若有人已發願、今發願、當發願，欲生阿彌陀佛國者，是諸人等、皆得不退轉於、阿耨多羅三藐三菩提。於彼國土，若已生、若今生、若當生。是故舍利弗！諸善男子、善女人，若有信者，應[[266]](#footnote-266)當發願，生彼國土。〕

已願已生，今願今生，當願當生。正顯（因）〔依〕信所發之願無虛也。非信，不能發願；非願，信亦不生。故云：「若有信者，應當發願。」

又願者，信之券，行之樞，尤爲要務。舉願，則信行在其中，所以殷勤三勸也。

復次，願生彼國，卽欣厭二門：厭離[[267]](#footnote-267)娑婆，與依苦集二諦、所發二種弘誓相應；欣求極樂，與依道滅二諦、所發二種弘（願）〔誓〕相應。故得不退轉於大菩提道。

問：「［今］發願但可云當生，何名今生？」

答：「此亦二義：

一、約[[268]](#footnote-268)一期名今，現生發願持名，臨終定生淨土；

二約[[269]](#footnote-269)[[270]](#footnote-270)（一）剎那名今，一念相應，一念生，念念相應，念念生。妙因妙果，不離一心。如秤[[271]](#footnote-271)兩頭，低昂時等，何俟娑婆報盡，方育珍池。只今信願持名，[[272]](#footnote-272)蓮萼光榮，[[273]](#footnote-273)金臺影現，便非娑婆界內人矣。」

極圓極頓，難議難思。唯有大智，方能諦信。

（丙）三、勸行流通二：初、諸佛轉讚；二、教主結歎。

（丁）今初。

經〔舍利弗！如我今者，稱讚諸佛不可思議功德。彼諸佛等，亦稱讚我不可思議功德。而作是言：「釋迦牟尼佛、能爲甚難希有之事，能於娑婆國土、五濁惡世，劫濁、見濁、煩惱濁、衆生濁、命濁中，得阿耨多羅三藐三菩提。爲諸衆生、說是[[274]](#footnote-274)一切世間難信之法。」〕

諸佛功德智慧，雖皆平等，而施化則有難易。

淨土成菩提易，濁世難；爲淨土衆生說法易，爲濁世衆生難；爲濁世衆生說漸法猶易，說頓法難；

爲濁世衆生說餘頓法猶易，說淨土橫超頓法尤難；

爲濁世衆生說淨土橫超頓修頓證妙觀，已自不易，說此無藉劬勞修證，但持名號，徑登不退，奇特勝妙，超出思議，第一方便，更爲難中之難。故十方諸佛，無不推我釋迦，偏爲勇猛也。

劫濁者，濁法聚會之時。劫濁中，非[[275]](#footnote-275)帶業橫出之行，必不能度。

見濁者，五利使邪見增盛，謂身見、邊見、見取、戒取及諸邪見，昬昧汨沒，故名爲濁。見濁中，非[[276]](#footnote-276)不假方便之行，必不能度。

煩惱濁者，五鈍使煩惑增盛，謂貪、瞋、癡、慢、疑，煩動惱亂，故名爲濁。煩惱濁中，非卽[[277]](#footnote-277)凡心是佛心之行，必不能度。

衆生濁者，見煩惱所感麤弊五陰和合，假名衆生，色心並皆陋劣，故名爲濁。衆生濁中，非[[278]](#footnote-278)欣厭之行，必不能度。

命濁者，因果並劣，壽命短促，乃至不滿百歲，故名（命）〔爲〕濁。命濁中，非不費時劫，[[279]](#footnote-279)不勞勤苦之行，必不能度。

復次，祗此信願，莊嚴一聲阿彌陀佛，轉劫濁，爲清淨海會；轉見濁，爲無量光；轉煩惱濁，爲常寂光；轉衆生濁，爲蓮華化生；轉命濁，爲無量壽。

故一聲[[280]](#footnote-280)阿彌陀佛，卽釋迦本師，於五濁惡世、所得之阿耨多羅三藐三菩提法。

［今］以此果覺全體、授與濁惡衆生，乃諸佛所行境界，唯佛與佛能究盡，非九界自力、所能信解也。

諸衆生，別指五濁惡人。一切世間，通指四土器世間、九界有情世間也。

（丁）二、教主結歎。

前勸信流通，是諸佛付囑。此本師付囑，囑語略別從通，但云一切世間，猶前諸佛所云：「汝等衆生。」當知文殊、迦葉等，皆在所囑也。

經〔舍利弗！當知我於五濁惡世、行此難事，得阿耨多羅三藐三菩提。爲一切世間，說此難信之法，是爲甚難！〕

信願持名一行，不涉施爲，圓轉五濁，唯信乃入，非思議所行境界。設非本師、來入惡世，示得菩提，以大智、大悲，見此、行此、說此，衆生何由稟此也哉！

然吾人[[281]](#footnote-281)處劫濁中，決定爲時所囿，爲苦所偪；

處見濁中，決定爲邪智所纏，邪師所惑[[282]](#footnote-282)；

處煩惱濁中，決定爲貪欲所陷，惡業所螫；

（此）〔處〕衆生濁中，決定安於臭穢、而不能洞覺，甘於劣弱、而不能奮飛；

處命濁中，決定爲無常所吞，石火電光，措手不及。

若不[[283]](#footnote-283)深知其甚難，將謂更有別法、可出五濁。熢㶿宅裏，戲論紛然！

唯深知其甚難，方肯[[284]](#footnote-284)死盡偷心，寶此一行。此本師所以極口、說其難甚，而深囑我等當知也！

初普勸竟。

（乙）二結勸。

經〔佛說此經已，舍利弗及諸比丘，一切世間天、人、阿脩羅等，聞佛所說，歡喜信受，作禮而去。〕

法門不可思議，難信、難知，無一人能發問者。佛智鑑機，知衆生成佛緣熟，無問自說。令得四益，如時［雨］化，故歡喜信受也。身心怡悅，名歡喜。毫無疑貳[[285]](#footnote-285)，名信。領納不忘，名受。感大恩德，投身歸命，名作禮。依教修持，一往不退[[286]](#footnote-286)，名而去[[287]](#footnote-287)。

### 蕅益大師跋

經云：「末法億億人修行，罕一得道，唯依念佛得度。」嗚呼！今正是其時矣。捨此[[288]](#footnote-288)不思議法門，其何能淑！

旭出家時，宗乘自負，藐視教典，妄謂持名，曲爲中下。後[[289]](#footnote-289)因大病，發意西歸。復研妙宗、圓中二鈔，及雲棲疏鈔等書，始知念佛三昧，實無上寶王。方肯死心執持名號，萬牛莫挽也。

吾友去病，久事淨業，欲令此經大旨，辭不繁而炳著，請余爲述要解。余欲普與法界有情，同生[[290]](#footnote-290)極樂，理不可卻。舉筆於丁亥[[291]](#footnote-291)九月二十有七，脫藳〔稿〕於十月初五，凡九日告成。所願一句一字，咸作[[292]](#footnote-292)資糧，一見一聞，同階不退。信疑皆植道種，讚謗等歸解脫。仰唯諸佛菩薩、攝受證明，同學友人、隨喜加被。西有道人蕅益智旭，閣筆故跋。時年四十有九[[293]](#footnote-293)。

佛說阿彌陀經要解

### 原跋

經云：「三界唯心，萬法唯識。」古人云：「念自性彌陀，生唯心淨土。」合觀之，是心作佛，是心是佛，心外無佛，佛外無心之義明矣！後人不達，捨西方極樂，別言唯心淨土；捨萬德慈尊，別言自性彌陀。不幾心外有佛，佛外有心耶？

靈峯大師深悟心性無外之體，特爲此經，拈出要解。一展讀時，信願持名，人可自操其券。不唯言簡意周，且使希有甚難之宗，如聲鼓鐸。盡開經藏，無復匵藏。誠古今所未有也！名曰「要解」，其斯爲無上心要矣乎！

古吳淨業弟子正知去病氏謹識。

### 歙浦講錄跋

此本係性旦癸巳歲，在歙浦栖雲院所聽錄者。於時隨允持循、蒼暉晟、堅密時諸公之後，獲聞法要。覺老人此翻，心膽盡吐，蓋祕密之藏，會當大啟於今時，非偶然也。因退而紀之。甲午冬，老人病中口授數處令改正，此本遂稱允當。及老人西逝[[294]](#footnote-294)，性旦以病拙藪逋，薄福多障，無緣流通闡播。聊識其後，以誌不忘云。

庚子夏，華陽學人性旦拭涕跋。

### 附跋

謹案　靈峯大師彌陀要解　靈峰弟子成時師。以冠淨土十要。而微有刪節。近年金陵揚州。已各有刻本。茲特依紅螺山慕蓮法師。便蒙鈔錄出要解原文。重付剞劂。以廣流通。庚申七月北京刻經處附識。

### 資料來源

1、原文來源：

<http://www.haihui.org.tw/data/54/index.asp?t1=2&t2=0&t3=0>

<http://www.haihui.org.tw/data/54/index.asp?t1=2&t2=0&t3=1>

<http://www.haihui.org.tw/data/54/index.asp?t1=2&t2=0&t3=2>

<http://www.haihui.org.tw/data/54/index.asp?t1=2&t2=0&t3=3>

2、一校《佛說阿彌陀經要解講義》圓瑛法師；

校勘及重新排印說明

一、版本方面：

（一）前上海佛學書局印行之‘阿彌陀經要解講義’，簡稱‘上海版’。

（二）民國十九年印光祖師校訂‘淨土十要’，其中‘阿彌陀經要解’，簡稱‘十要版’。

（三）前金陵刻經處印行之‘阿彌陀經要解’，簡稱‘金陵版’。

二、勘印方面：

（一）以‘上海版’爲底本重新排印。

（二）‘要解’本文之校勘，以‘十要版’爲主。

（三）‘金陵版’出入略多，故不采。

（四）‘要解’本文，上海版有，十要版無者，以（）符號標明之。上海版無，十要版有者，以［］符號補之，以爲完璧。

（五）‘講義’本文，以無他版校勘，唯參照要解本文，及依上下文義，逕行校正舛僞，芟衍補遺。

（六）電腦版本，除去文中小字注解，請見諒。（已補入<https://www.dizang.org/bk/jt/044.htm>）

旁註：盡量標識在原書的對應位置。小註：隨文位置有兩種，一為注釋；二為「續前接後補入」部分。

2、二校《中華經典古籍庫》學習強國版；

互校文字。

3、三校《便蒙鈔》慕蓮法師（有待進行）

1. 旁註：文字者不能。 [↑](#footnote-ref-1)
2. 旁註：義學者不能。 [↑](#footnote-ref-2)
3. 旁註：以從來未道徹故。 [↑](#footnote-ref-3)
4. 旁註：存門庭知見者不能。 [↑](#footnote-ref-4)
5. 注釋：「有」下，疑有脱文。 [↑](#footnote-ref-5)
6. 旁註：此是諸佛護念。 [↑](#footnote-ref-6)
7. 旁註：順治十年。 [↑](#footnote-ref-7)
8. 廣陵本作「西有沙門智旭解」。 [↑](#footnote-ref-8)
9. 旁註：卽心是佛。 [↑](#footnote-ref-9)
10. 旁註：卽佛是心。 [↑](#footnote-ref-10)
11. 旁註：不簡機務。 [↑](#footnote-ref-11)
12. 旁註：不假方便。 [↑](#footnote-ref-12)
13. 小註：補入（研究推重。） [↑](#footnote-ref-13)
14. 注釋：音批。 [↑](#footnote-ref-14)
15. 旁註：自覺。 [↑](#footnote-ref-15)
16. 旁註：覺他。 [↑](#footnote-ref-16)
17. 旁註：覺行。 [↑](#footnote-ref-17)
18. 旁註：圓滿。 [↑](#footnote-ref-18)
19. 旁註：學者須如此深研痛拶，不可徒落在語言、作道理領過。 [↑](#footnote-ref-19)
20. 旁註：釋迦。 [↑](#footnote-ref-20)
21. 旁註：彌陀。 [↑](#footnote-ref-21)
22. 旁註：佛。 [↑](#footnote-ref-22)
23. 旁註：生。 [↑](#footnote-ref-23)
24. 旁註：心。 [↑](#footnote-ref-24)
25. 旁註：法。 [↑](#footnote-ref-25)
26. 旁註：欣厭。 [↑](#footnote-ref-26)
27. 旁註：極樂。 [↑](#footnote-ref-27)
28. 旁註：三業。 [↑](#footnote-ref-28)
29. 旁註：名號。 [↑](#footnote-ref-29)
30. 旁註：三資糧。 [↑](#footnote-ref-30)
31. 旁註：四淨土。 [↑](#footnote-ref-31)
32. 旁註：釋迦諸佛。 [↑](#footnote-ref-32)
33. 旁註：彌陀依正。 [↑](#footnote-ref-33)
34. 旁註：學者須從者裏死盡偷心，不可草草。 [↑](#footnote-ref-34)
35. 小註：指第六識緣塵分別影事之心。 [↑](#footnote-ref-35)
36. 旁註：以心性爲自。 [↑](#footnote-ref-36)
37. 旁註：以教爲他。 [↑](#footnote-ref-37)
38. 旁註：以念佛爲因。 [↑](#footnote-ref-38)
39. 旁註：以已生者爲果。 [↑](#footnote-ref-39)
40. 旁註：以境爲事。 [↑](#footnote-ref-40)
41. 旁註：以法界爲理。 [↑](#footnote-ref-41)
42. 旁註：此下明願。 [↑](#footnote-ref-42)
43. 旁註：此卽理之事。 [↑](#footnote-ref-43)
44. 旁註：此卽事之理。 [↑](#footnote-ref-44)
45. 旁註：信。 [↑](#footnote-ref-45)
46. 旁註：願。 [↑](#footnote-ref-46)
47. 小註：要解講義有小字「行」。 [↑](#footnote-ref-47)
48. 旁註：信則便信。擬議則不堪。 [↑](#footnote-ref-48)
49. 旁註：行經。 [↑](#footnote-ref-49)
50. 旁註：教經。 [↑](#footnote-ref-50)
51. 旁註：理經。 [↑](#footnote-ref-51)
52. 旁註：古人圓極語。 [↑](#footnote-ref-52)
53. 注釋：圓瑛法師講本無此字。 [↑](#footnote-ref-53)
54. 注釋：圓瑛法師講本為「處」。 [↑](#footnote-ref-54)
55. 旁註：根據了了。 [↑](#footnote-ref-55)
56. 旁註：從來未經道徹如此。 [↑](#footnote-ref-56)
57. 旁註：鐵案。小註：「鐵」上，廣陵本有「成」字。 [↑](#footnote-ref-57)
58. 小註：圓瑛法師講本「不也」。 [↑](#footnote-ref-58)
59. 旁註：願王。 [↑](#footnote-ref-59)
60. 旁註：成佛。 [↑](#footnote-ref-60)
61. 旁註：解中。「判爾時」下三十九字爲別序，六方佛爲流通，與古不同，故科釋之。 [↑](#footnote-ref-61)
62. 旁註：悟此者少。 [↑](#footnote-ref-62)
63. 注釋：圓瑛法師講本無此字。但講義中部分有此字。 [↑](#footnote-ref-63)
64. 小註：「三迦葉」，指優樓頻螺迦葉、伽耶迦葉、那提迦葉。過去在迦葉佛時，三人共立刹竿，感爲兄弟。先事火婆羅門，後遇佛得度。 [↑](#footnote-ref-64)
65. 小註：之位。其德爲（續後補前） [↑](#footnote-ref-65)
66. 注釋：圓瑛法師講本無「淨土」二字。 [↑](#footnote-ref-66)
67. 小註：此云身子。 [↑](#footnote-ref-67)
68. 小註：大采菽氏。 [↑](#footnote-ref-68)
69. 小註：大飲光。 [↑](#footnote-ref-69)
70. 小註：大文飾。 [↑](#footnote-ref-70)
71. 小註：大膝。 [↑](#footnote-ref-71)
72. 小註：星宿。 [↑](#footnote-ref-72)
73. 小註：繼道。 [↑](#footnote-ref-73)
74. 小註：喜。 [↑](#footnote-ref-74)
75. 小註：慶喜。 [↑](#footnote-ref-75)
76. 小註：覆障。 [↑](#footnote-ref-76)
77. 小註：牛呞。 [↑](#footnote-ref-77)
78. 小註：不動利根。 [↑](#footnote-ref-78)
79. 小註：黑光。 [↑](#footnote-ref-79)
80. 小註：房宿。 [↑](#footnote-ref-80)
81. 小註：善容。 [↑](#footnote-ref-81)
82. 小註：無貧。 [↑](#footnote-ref-82)
83. 小註：此云妙德。 [↑](#footnote-ref-83)
84. 小註：此云無能勝，彌勒菩薩之名。 [↑](#footnote-ref-84)
85. 小註：此云不休息。 [↑](#footnote-ref-85)
86. 注釋：藉合網本為「有情」。 [↑](#footnote-ref-86)
87. 注釋：圓瑛法師講本為「智悲」。 [↑](#footnote-ref-87)
88. 注釋：藉合網本為「次列」。 [↑](#footnote-ref-88)
89. 旁註：事是大因緣，理是祕密藏，不可忽過。 [↑](#footnote-ref-89)
90. 旁註：唯廣大故微妙。 [↑](#footnote-ref-90)
91. 注釋：圓瑛法師講本為「倡」。 [↑](#footnote-ref-91)
92. 注釋：圓瑛法師講本為「鑒」。 [↑](#footnote-ref-92)
93. 小註：娑婆世界。 [↑](#footnote-ref-93)
94. 旁註：從未道徹。 [↑](#footnote-ref-94)
95. 旁註：可見正智庸愚，兩不思議。 [↑](#footnote-ref-95)
96. 旁註：妙答。從來答者，反添戲論。 [↑](#footnote-ref-96)
97. 旁註：譌謬悉正。 [↑](#footnote-ref-97)
98. 旁註：西方是同居淨，以凡夫例聖故。 [↑](#footnote-ref-98)
99. 旁註：西方是方便淨，以小乘囘心故。 [↑](#footnote-ref-99)
100. 旁註：西方是實報淨，以所證圓頓故。 [↑](#footnote-ref-100)
101. 旁註：西方是寂光淨，以受用同佛故。 [↑](#footnote-ref-101)
102. 旁註：以經中是同居境故。以上善俱會故。 [↑](#footnote-ref-102)
103. 小批：此論修德，不論性德。性德則一切微塵法爾具足，四種淨薉佛土。今約信願行三，彌陀名號不可思議故。能令凡夫所感，同居極樂，最極清淨也。此則十方佛土所無，極樂同居獨擅，方是極樂淨土宗旨。下明義處皆然。 [↑](#footnote-ref-103)
104. 旁註：此論性德。 [↑](#footnote-ref-104)
105. 旁註：此論修德，以是同居土中見故。 [↑](#footnote-ref-105)
106. 旁註：以佛身隨橫四土現故。 [↑](#footnote-ref-106)
107. 旁註：四悉檀。 [↑](#footnote-ref-107)
108. 小註：「令欣求故」下，要解講義有小字「世界悉檀」。 [↑](#footnote-ref-108)
109. 小註：「令專一故」下，要解講義有小字「爲人悉檀」。 [↑](#footnote-ref-109)
110. 旁註：非魔。 [↑](#footnote-ref-110)
111. 旁註：非邪。 [↑](#footnote-ref-111)
112. 小註：「破魔邪權小」下，要解講義有小字「對治悉檀」。 [↑](#footnote-ref-112)
113. 小註：非權，破華嚴合論之譌；非邪，破末世積迷之習。此二料簡，尤大有關係。 [↑](#footnote-ref-113)
114. 小註：「令深證故」下，要解講義有小字「第一義悉檀」。 [↑](#footnote-ref-114)
115. 旁註：對此土，釋迦不久住，彌勒未下生，無現佛可依。 [↑](#footnote-ref-115)
116. 小註：「現在海會」下，要解講義有小字「所有大衆」。圓瑛法師講本無。 [↑](#footnote-ref-116)
117. 旁註：「此」字指一體三寶。 [↑](#footnote-ref-117)
118. 旁註：是真指南。 [↑](#footnote-ref-118)
119. 小註：起也。 [↑](#footnote-ref-119)
120. 小註：「一經要旨」下，要解講義有小字「即正宗」。 [↑](#footnote-ref-120)
121. 旁註：語如山岳，不可動移。 [↑](#footnote-ref-121)
122. 旁註：淨宗不可思議在此。 [↑](#footnote-ref-122)
123. 注釋：藉合網版此字前多「若，」。 [↑](#footnote-ref-123)
124. 旁註：衆苦。 [↑](#footnote-ref-124)
125. 旁註：極樂。 [↑](#footnote-ref-125)
126. 旁註：映釋。 [↑](#footnote-ref-126)
127. 旁註：方是極樂淨宗。 [↑](#footnote-ref-127)
128. 旁註：「遜」下，要解講義有小字「讓也」。 [↑](#footnote-ref-128)
129. 旁註：此亦轉釋上無有衆苦，但受諸樂之故。下廣釋一科亦然。 [↑](#footnote-ref-129)
130. 小註：以嚴際畔。 [↑](#footnote-ref-130)
131. 小註：以嚴空界。 [↑](#footnote-ref-131)
132. 小註：以嚴露地。 [↑](#footnote-ref-132)
133. 旁註：內因外緣。 [↑](#footnote-ref-133)
134. 注釋：藉合網本無此字。 [↑](#footnote-ref-134)
135. 旁註：此論性，依此起修。 [↑](#footnote-ref-135)
136. 旁註：此論修，全修在性，如是方是極樂淨宗。 [↑](#footnote-ref-136)
137. 旁註：妙。 [↑](#footnote-ref-137)
138. 旁註：絕待之樂爲濁世衆生，須對待而論。 [↑](#footnote-ref-138)
139. 小註：「者」，要解講義作「水」。 [↑](#footnote-ref-139)
140. 小註：（[sù](pinyin:SU4)），宿。 [↑](#footnote-ref-140)
141. 小註：lì lì。 [↑](#footnote-ref-141)
142. 注釋：藉合網本為「名」。 [↑](#footnote-ref-142)
143. 旁註：妙。 [↑](#footnote-ref-143)
144. 旁註：此義約佛。 [↑](#footnote-ref-144)
145. 旁註：此義約生。 [↑](#footnote-ref-145)
146. 旁註：誰解承當。 [↑](#footnote-ref-146)
147. 旁註：性相圓明，撤盡法門邊畔界限。 [↑](#footnote-ref-147)
148. 旁註：會上二義，祗是一義。 [↑](#footnote-ref-148)
149. 小註：空中。 [↑](#footnote-ref-149)
150. 小註：下是。 [↑](#footnote-ref-150)
151. 小註：中間。 [↑](#footnote-ref-151)
152. 小註：上嚴空界，下嚴金地。 [↑](#footnote-ref-152)
153. 小註：「各以衣裓」下，要解講義有小字「音格」。 [↑](#footnote-ref-153)
154. 注釋：音寺。 [↑](#footnote-ref-154)
155. 旁註：但可順此方比擬，不可隨此方情見。 [↑](#footnote-ref-155)
156. 小註：「生」，要解講義作「在」。 [↑](#footnote-ref-156)
157. 注釋：此段來自藉合網版本。 [↑](#footnote-ref-157)
158. 小註：「精」，廣陵本無。 [↑](#footnote-ref-158)
159. 小註：五邪命，皆爲利養：一、詐現異相奇特；二、自說功德；三、占相吉凶，爲人說法；四、高聲現威，令人敬畏；五、說所得供養，以動人心。 [↑](#footnote-ref-159)
160. 小註：「勤」下、要解講義有「行」字。 [↑](#footnote-ref-160)
161. 旁註：皆有訂譌之功。 [↑](#footnote-ref-161)
162. 旁註：方是極樂淨宗。 [↑](#footnote-ref-162)
163. 旁註：此三句各四益，詳見下釋念三寶中。 [↑](#footnote-ref-163)
164. 旁註：名字法界。不可思議如此。 [↑](#footnote-ref-164)
165. 旁註：此經悉檀，皆是第一義中具下三悉。 [↑](#footnote-ref-165)
166. 旁註：可謂法界標指。 [↑](#footnote-ref-166)
167. 小註：「破」，要解講義作「滅」。 [↑](#footnote-ref-167)
168. 旁註：性相圓明。 [↑](#footnote-ref-168)
169. 旁註：佛性修，皆是生性修。 [↑](#footnote-ref-169)
170. 小註：「生性修」，依廣陵本、要解講義當作「性生是修」。 [↑](#footnote-ref-170)
171. 旁註：離土譚心，定是緣影妄想。 [↑](#footnote-ref-171)
172. 旁註：深契佛意。 [↑](#footnote-ref-172)
173. 旁註：確妙。 [↑](#footnote-ref-173)
174. 旁註：速須信入。 [↑](#footnote-ref-174)
175. 小註：「今初」下，要解講義有「約光明釋」四字。 [↑](#footnote-ref-175)
176. 旁註：一切諸佛之心要。 [↑](#footnote-ref-176)
177. 旁註：可悟心佛。 [↑](#footnote-ref-177)
178. 旁註：方是極樂淨宗。 [↑](#footnote-ref-178)
179. 旁註：例下。壽命確極，不然佛光皆照十方，何勞頌祝。 [↑](#footnote-ref-179)
180. 小註：壽命皆（續前連後）。 [↑](#footnote-ref-180)
181. 小註：圓瑛法師講本、藉合網本均無此句。 [↑](#footnote-ref-181)
182. 小註：「皆無量等也」，要解講義作「皆無有量也」。 [↑](#footnote-ref-182)
183. 小註：此亦釋別序中今現在說法句。 [↑](#footnote-ref-183)
184. 旁註：上重重無盡，總歸極於一聲名號。 [↑](#footnote-ref-184)
185. 旁註：此科關係極大。 [↑](#footnote-ref-185)
186. 小註：「今初」，要解講義作「初揭示無上因緣」。 [↑](#footnote-ref-186)
187. 小註：纔（續前接後）。 [↑](#footnote-ref-187)
188. 小註：彼土（續前接後）。 [↑](#footnote-ref-188)
189. 小註：三種（續前接後）。 [↑](#footnote-ref-189)
190. 小註：三不退（續前接後）。 [↑](#footnote-ref-190)
191. 小註：「皆得三不退」下，要解講義有「也」字。 [↑](#footnote-ref-191)
192. 旁註：極樂淨宗，如此如此。 [↑](#footnote-ref-192)
193. 注釋：音險。 [↑](#footnote-ref-193)
194. 小註：「勸」下，要解講義有「浄土殊勝」四字。 [↑](#footnote-ref-194)
195. 小註：如上無上大事因緣（續前接後句）。 [↑](#footnote-ref-195)
196. 小註：幸得（續前接後句）。 [↑](#footnote-ref-196)
197. 小註：不可算數一生補處（續前接後句）。 [↑](#footnote-ref-197)
198. 旁註：石火電光。 [↑](#footnote-ref-198)
199. 旁註：多善根福德因緣。 [↑](#footnote-ref-199)
200. 旁註：得生彼國。 [↑](#footnote-ref-200)
201. 小註：「若」，要解講義無。 [↑](#footnote-ref-201)
202. 旁註：方是極樂淨宗。 [↑](#footnote-ref-202)
203. 旁註：實話。 [↑](#footnote-ref-203)
204. 旁註：世有此一輩，以持名壓捺妄想，不知求生，故爲極力道破。 [↑](#footnote-ref-204)
205. 旁註：圓極語。 [↑](#footnote-ref-205)
206. 小註：「乃肯執持」下，要解講義有小字「行也」。 [↑](#footnote-ref-206)
207. 旁註：可訂久譌。 [↑](#footnote-ref-207)
208. 小註：藉合網本無此字。 [↑](#footnote-ref-208)
209. 旁註：仍不廢事。 [↑](#footnote-ref-209)
210. 旁註：此初學要期之法。下根則有若干七日，亦是隨樂尅期之法。 [↑](#footnote-ref-210)
211. 旁註：此久學練習之法。 [↑](#footnote-ref-211)
212. 旁註：上根則有若干七日。 [↑](#footnote-ref-212)
213. 旁註：可訂久譌。 [↑](#footnote-ref-213)
214. 旁註：字字引商刻羽。 [↑](#footnote-ref-214)
215. 小註：藉合網本，此段與上段經文合併。 [↑](#footnote-ref-215)
216. 旁註：以念念卽佛故。 [↑](#footnote-ref-216)
217. 旁註：以念念卽佛故。 [↑](#footnote-ref-217)
218. 旁註：方是極樂淨宗。 [↑](#footnote-ref-218)
219. 旁註：圓收所以圓超。 [↑](#footnote-ref-219)
220. 小註：「兼爲觀經發蒙」。要解講義無小字「兼爲觀經發蒙」。 [↑](#footnote-ref-220)
221. 小註：此「念」字謂觀想，出觀經。要解講義無小字「此念字謂觀想，出觀經」。 [↑](#footnote-ref-221)
222. 小註：「我輩至」，要解講義作「我等」。 [↑](#footnote-ref-222)
223. 旁註：真宗之脫離窠臼老（小註：「老」上，廣陵本有「如此」二字。）作家。 [↑](#footnote-ref-223)
224. 旁註：平常之極愚者，未免驚其孤峻，所謂難信之法也。 [↑](#footnote-ref-224)
225. 旁註：寶鑑照妖。 [↑](#footnote-ref-225)
226. 旁註：確確。 [↑](#footnote-ref-226)
227. 小註：「死」下，要解講義有「之罪」二字。 [↑](#footnote-ref-227)
228. 小註：「哉」，要解講義作「歟」。 [↑](#footnote-ref-228)
229. 旁註：卽心故。 [↑](#footnote-ref-229)
230. 旁註：卽佛故。 [↑](#footnote-ref-230)
231. 旁註：讀者當知此優曇鉢羅華出現時也。 [↑](#footnote-ref-231)
232. 旁註：此解確甚，令人骨寒。 [↑](#footnote-ref-232)
233. 旁註：切膚刻骨。 [↑](#footnote-ref-233)
234. 旁註：妙。 [↑](#footnote-ref-234)
235. 旁註：妙妙。 [↑](#footnote-ref-235)
236. 旁註：牙慧者能不瞠然。 [↑](#footnote-ref-236)
237. 旁註：生善破惡。 [↑](#footnote-ref-237)
238. 旁註：確確。 [↑](#footnote-ref-238)
239. 旁註：確確。 [↑](#footnote-ref-239)
240. 旁註：明白之極。 [↑](#footnote-ref-240)
241. 小註：藉合網本無此字。 [↑](#footnote-ref-241)
242. 小註：諸經論中，亦有橫義。乃隨斷惑淺深，卽於同居見上三土，是則約證名橫，約斷仍豎也。 [↑](#footnote-ref-242)
243. 小註：唐譯十方，今略攝（取）故。 [↑](#footnote-ref-243)
244. 旁註：不退一生等義，皆攝第二義中。 [↑](#footnote-ref-244)
245. 小註：「證」，要解講義作「進」。 [↑](#footnote-ref-245)
246. 旁註：大有功於淨土。 [↑](#footnote-ref-246)
247. 旁註：伶俐者少。 [↑](#footnote-ref-247)
248. 旁註：妙答。 [↑](#footnote-ref-248)
249. 旁註：細研（「細研」，要解講義作「研究」。）。下答，亦非善問。 [↑](#footnote-ref-249)
250. 旁註：願勝。 [↑](#footnote-ref-250)
251. 旁註：標心。 [↑](#footnote-ref-251)
252. 旁註：歡喜。 [↑](#footnote-ref-252)
253. 旁註：生善。 [↑](#footnote-ref-253)
254. 旁註：破惡。 [↑](#footnote-ref-254)
255. 旁註：入理。 [↑](#footnote-ref-255)
256. 旁註：世界。 [↑](#footnote-ref-256)
257. 旁註：爲人。 [↑](#footnote-ref-257)
258. 旁註：對治。 [↑](#footnote-ref-258)
259. 旁註：第一義。 [↑](#footnote-ref-259)
260. 旁註：本不出法界外。 [↑](#footnote-ref-260)
261. 旁註：何以加於法界。 [↑](#footnote-ref-261)
262. 旁註：解千餘年之惑。 [↑](#footnote-ref-262)
263. 小註：稱讚功德之名，上來已詳言矣。 [↑](#footnote-ref-263)
264. 小註：「耶」（續句後），要解講義無。 [↑](#footnote-ref-264)
265. 小註：「怨」下，要解講義有小字「音寃」。 [↑](#footnote-ref-265)
266. 小註：「應」下，要解講義有「平聲」二小字。 [↑](#footnote-ref-266)
267. 旁註：此皆淨宗指訣，世人多夢，夢不了，所以雖修無功。 [↑](#footnote-ref-267)
268. 旁註：有此義，方使一生要期非謬。 [↑](#footnote-ref-268)
269. 旁註：有此義，方能深入一行三昧。 [↑](#footnote-ref-269)
270. 小註：「約」下，要解講義有「一」字。 [↑](#footnote-ref-270)
271. 注釋：藉合網本錯字。 [↑](#footnote-ref-271)
272. 旁註：此卽理之事。 [↑](#footnote-ref-272)
273. 旁註：非徒論理。 [↑](#footnote-ref-273)
274. 旁註：此句重在持名，故是勸行。 [↑](#footnote-ref-274)
275. 旁註：突圍而出。 [↑](#footnote-ref-275)
276. 旁註：意見不容。 [↑](#footnote-ref-276)
277. 旁註：無取無捨。 [↑](#footnote-ref-277)
278. 旁註：取捨熾然。 [↑](#footnote-ref-278)
279. 旁註：應量而飽。 [↑](#footnote-ref-279)
280. 旁註：淨宗千古之蘊，一旦發盡，希有哉！ [↑](#footnote-ref-280)
281. 旁註：此五段，應與五必不能度之訓合觀。 [↑](#footnote-ref-281)
282. 小註：「邪師所惑」，廣陵本無。 [↑](#footnote-ref-282)
283. 旁註：當知甚難之旨，從來未經道破。確然，確然。 [↑](#footnote-ref-283)
284. 旁註：功在萬世。 [↑](#footnote-ref-284)
285. 注釋：藉合網本為「惑」。 [↑](#footnote-ref-285)
286. 小註：「一往不退」下，廣陵本有「報恩流通」。 [↑](#footnote-ref-286)
287. 小註：「名而去」下，廣陵本有「盡未來際，化他四益無盡也」。 [↑](#footnote-ref-287)
288. 旁註：吐心吐膽。 [↑](#footnote-ref-288)
289. 旁註：現身說法。 [↑](#footnote-ref-289)
290. 旁註：言有不獲已者。 [↑](#footnote-ref-290)
291. 旁註：順治四年。「順治四年」，廣陵本無。 [↑](#footnote-ref-291)
292. 旁註：字字道實。果然，果然。 [↑](#footnote-ref-292)
293. 注釋：《佛說阿彌陀經要解講義》圓瑛法師版校對至此！ [↑](#footnote-ref-293)
294. 注釋：順治十二年。「順治十二年」，廣陵本無。 [↑](#footnote-ref-294)